Mange higer efter foråret oven på en uge, hvor vinden har fået kulden til at gå gennem marv og ben. Vinden har lagt sig, og lunere luft er trukket ind over Danmark. Det har fået mange ud i det gode vejr. Dagslængden er steget med cirka en time den seneste måned, men nu tiltager dagslængden meget hurtigere end tidligere på vinteren. I Danmarks nordligste by, Skagen, stiger dagslængden med præcis en time de kommende to uger. I resten af landet går det også hurtigt med knap en halv times dagsforlængelse om ugen. Dagslænden vil fortsætte med at stige hurtigere og hurtigere frem til forårsjævndøgn 20. marts. Herefter stiger dagslængden fortsat, men med reduceret hastighed. Vinterblomster nyder, at solen kommer højere på himlen Udover at dagslængden stiger, så kommer solen også højere på himlen. Det betyder meget for opvarmningen af jordbunden, og det er noget vinterblomsterne nyder godt af. Solen kommer nu 15 grader over horisonten i Gedser, hvilket er fire grader højere end ved midvinter. Endnu lang tid til rigtigt forår Rigtigt forår skal man dog vente længe med. Ifølge kalenderen er der endnu 38 dages vinter, og nogle gange fortsætter vinteren ind i marts. Langtidsprognoserne peger på, at vi får det lidt lunere end normalt i resten af januar, men herefter bliver det antageligt koldere i begyndelsen af februar. Det er bestemt ikke forår endnu.

Referat:
Solen kommer også højere på himlen, og det vil vinterblomsterne nyde godt af.